Urbanus Episcopus servus servorum Dei, dilectis filiis Abbati et conventui Cluniacensis Matisconensis Diœcesis salutem et Apostolicam benedictionem. Sacrum vestrum Cluniacensem Ordinem tanquam divinitus institutum et superni roris benedictione perfusum, cujus suavitatis odorem sub ipsius professionis observantia degustavimus; hactenùs inter cæteras orbis religiones mentis nostræ oculis intuentes libenter opem et operam adhibemus per quam in solita suæ religionis honestate permaneat et sublatis quibus libet indigentiis per nostræ provisionis studium spiritualiter et temporaliter augeatur. Cum itaque dudum felicis recordationis Joannes Papa vigesimus secundus prædecessor noster tempore, quo construi fecit papale Palatium in loco Pontissorgiæ Avenionensis Diœcesis, pro subsidio et Majori commoditate constructionis hujusmodi Ecclesiam Beatæ Mariæ de Belvedere dictæ Diœcesis tunc Prioratum à vestro Monasterio dependentem, de quo idem Monasterium certam percipiebat annuam pensionem, Ecclesiæ Romanæ immediatè subjecerit, fructus, redditus et proventus ipsius cameræ Apostolicæ applicando. Nos dignum et congruum arbitrantes ut in recompensationem aliquam præmissorum Sedis Apostolicæ providentia se vobis exibeat liberalem, ac etiam attendentes quod vos aliique Monachi dicti Ordinis, quos pro diversis negotiis oportet sæpius curiam Romanam adire, in qua locum proprium non habetis, ad diversa sæcularium personarum hospitia etiam publica declinatis, in quibus trahitis moram ad tempus cum magnis sumptibus et expensis, et quod gravius et periculosius est non sine debitæ honestatis et regularis observantiæ læsione. Et propterea vobis et eidem Ordini super his providere volentes Palatium seu domum per quemdam Hugonem de Bancio comitem Avelini dudum nomine claræ memoriæ Ludovici Regis et carissimæ in Christo filiæ nostræ Joannæ Reginæ Siciliæ illustris dum idem Hugo Senescalis officium pro eisdem Rege et Regina in provincia Provinciæ exerceret fundatum atque constructum in Parochia sancti Desiderii Avenionensis situatum ad nos et eamdem Ecclesiam pertinens pleno jure et cum curti, horto ac omnibus pertinentiis et cohærentiis suis quorum confinia inferius describuntur, ab omni proprietate ac dominio Romanæ Ecclesiæ et ab omni servitute ac alienatione cujuscumque libratæ venerabilium fratrum nostrorum ejusdem Ecclesiæ Cardinalium et quorumlibet aliorum sub infra scripto, tamen servitio seu censu auctoritate Apostolica penitus eximentes præfatum Palatium cum curti, horto, pertinentiis et cohærentiis antedictis vobis et eidem Ordini vestro eadem auctoritate ac de Apostolicæ potestatis plenitudine tenore præsentium in perpetuum concedimus, tradimus et donamus. Ita quod ex nunc liceat vobis et successoribus vestris Abbatibus et conventui dicti Monasterii vestri præfatum Palatium ingredi illúdque cum curti, horto, pertinentiis et cohærentiis prædictis habitare atque tenere et de illis pro usu et habitatione vestræ ac eorumdem successorum vestrorum disponeret pro voluntatis libito ordinare. Volumus autem quod in recognitionem superioris Dominii et donationis hujusmodi duodecim denarios monetæ currentis anno quolibet in festo videlicet nativitatis Domini pro censu seu servitio dictæ Apostolicæ Cameræ persolvatis quodque de certis pecuniarum summis quas dilectus filius Vannellus Raynerii de Luca civis Avenionensis titulo venditionis territorii seu fundi super quo dictum Palatium pro aliqua sui parte constructum existit ac etiam quarumdam domorum eidem Palatio cohærentium à nostra et dictæ Sedis Camera se asserit debere recipere dicto Vanello de vestris pecuniis nomine dictæ Cameræ satisfacere procuretis aut alias secum super his prout meliùs poteritis concordatis. Confinia verò de quibus suprà fit mentio ista sunt. Et primo videlicet muri antiqui civitatis Avenionensis aqua Sorgiæ in medio. Et secundo versus. Orientem Hospitium, et orti Majeti Macellarii nomine uxoris suæ et Gaufridi Esquicha Macellarii. A tertio orti dicti Gaufridi ac Raymundi Marmeti et Joannis Vergerii et Colini Redonis ac Henrici Sabbaterii, et Petri Giraudi, ac Jacobi Hucquerii. Et quarto verò versus occidentem virgultum heredum quondam Joannis de Daira, et Curtis ac ortus Jacobi de Rioms, et Carreris seu via publica qua tenditur ad muros novos dictæ civitatis et hospitium dicti Jacobi de Rioms, et alia hospitia videlicet, Michaëlis de Montilio et de Mari, Joannis de Vlmo Presbyteri ac Joannettæ Calamellæ, et hospitium quod fuit quondam Dulciæ Pergameneriæ. Nulli ergo omnino hominum liceat hanc paginam nostræ Exemptionis concessionis traditionis donationis, et voluntatis infringere vel ei ausu temerario contraire. Si quis autem hoc attentare præsumpserit indignationem omnipotentis Dei, et beatorum Petri et Pauli Apostolorum ejus se noverit incursurum. Datum Avenione decimo sexto Kalendas Aprilis, Pontificatus nostri anno primo.